Forestil dig en frostpizza, hvor melet til dejen kommer fra Italien, tomaterne er spanske og osten er fransk. Krydderierne kommer måske fra Marokko. Produktionen foregår i Italien, men emballagen er fremstillet i Kina.

Med sådan en vare, som sagtens kunne findes i en dansk frysedisk, er det uhyre vanskeligt at regne ud, hvor meget den belaster miljø og klima på sin vej fra markerne og ned i forbrugerens mave.

Ikke desto mindre er det den slags øvelser som eksperter og udvalg igennem 15 år har arbejdet på at kunne gennemføre i et projekt under EU-Kommissionen. PEF - eller Product Environmental Footprint - hedder metoden, som gennem livscyklusanalyser viser, hvor meget et kilo svinekød, et metalrør, en t-shirt eller en øl har belastet miljø og klima.